En cykeltaxa i Jomfru Ane Gade i Aalborg tilbød i nat ikke kun kunderne en køretur, men også noget der kunne få kunderne op at køre.

Nogle kunder henvendte sig til politiet, da de mente chaufførens sortiment var lidt for kreativt.

- De undrede sig over, at man kunne købe sjove cigaretter af manden, og da patruljen henvendte sig til ham, var han i besiddelse af 39 joints, fortæller vagtchef hos Nordjyllands Politi, Karsten Højrup Kristensen, til nordjyske.dk.

Det er en anelse ulovligt, så manden er nu sigtet for at sælge hash.

Historien melder ikke noget om, hvorvidt den 31-årige var i besiddelse af gyldigt cykeltaxa-kørekort.